Killi satset alt på ett kort, men OL-medaljen glapp
De to norske fristilkjørerne hadde kniven på strupen da de var blant de siste ut i finaleomgang i slopestyle. Derfor bestemte Johanne Killi seg for å satse alt på siste forsøk, og dro frem en switch dobbel 1080 på det siste hoppet. Et triks hun aldri før hadde prøvd i OL-løypen. 20-åringen fra Dombås tråkket til, men fikk en for kraftig rotasjon og endte opp med å vri seg 90 grader for mye. – Jeg måtte prøve for å ta medalje, forklarer hun til VG. – Tenkte du at du gikk for alt eller ingenting? spør en journalist. – Jeg, jeg tenkte det. Landslagskollega Øystein Bråten (22) tror Killi ville fått medalje om hun hadde greid trikset. – Da hadde hun vært på pallen. Det tror jeg, for hun så bra ut hele veien ned. Og hun var utrolig nære å lande det siste også, sier han til VG. 20 åringen måtte nøye seg med 5. plass.Rett etter at Killi var marginer fra OL-medalje, gikk det også galt for Sjåstad Christiansen. På det samme hoppet bommet hun på en switch 900. Med fall i begge de to første omgangene også, ble det kun 9. plass for 22-åringen som mistet forrige OL med en korsbåndskade. – Herre min skaper, for en dag. Det er selvfølgelig tungt. Jeg skulle ønske jeg sto på pallen der og smilte og gråt litt, men det går ikke alltid sånn, sier hun. Alt til tross er 22-åringen blid og fornøyd. – Jeg er egentlig bare kjempefornøyd med å være her, sier utøveren som har slitt mye skader og kvalifiserte seg til OL i siste liten. Hun nekter for at 9.-plassen er et bittert punktum for OL. Christiansen satset hardt i andre omgang, men gikk for langt på et hopp og falt. Det satt i fremdeles i tredje omgang. – Jeg trodde jeg skulle dø på det hoppet. Først nå kjenner jeg at adrenalinet holder på å gå ned.Sveitsiske Sarah Höfflin (27) banket til med 91,20 i det avgjørende forsøket og sikret gullet. Bak henne sikret landsvenninne Mathilde Gremaud sølvet, mens Isabel Atkin tok bronse. Det er ifølge BBC Storbritannias aller første skimedalje fra OL noensinne. Finalen startet verst tenkelig for den norske duoen. Først falt Killi, og rett etterpå gjorde Christiansen det samme. I andre omgang kjørte 20 år gamle Killi på trygghet og sikret seg 76,80. Det holdt til en 4. plass Christiansen satset hardt i andre omgang, men falt to ganger og fikk kun 24,00 poeng før det hele skulle avgjøres. Finaleresultat: 1) Sarah Höfflin 91,20, 2) Mathilde Gremaud 88,00, 3) ISabel Atkin 81,20, 4) Maggie Voisin 81,20, 5) Johanne Killi 76,80 , 9) Tiril Sjåstad Christiansen 60,40
90 grader var alt som skilte Johanne Killi (20) fra en mulig slopestyle-medalje i OL. Tiril Sjåstad Christiansen (22) ble nummer ni.